b"\n_START_ARTICLE_\nPamela Anderson\n_START_SECTION_\nZgodnje \xc5\xbeivljenje\n_START_PARAGRAPH_\nPamela Denise Anderson se je rodila v Ladysmithu, Britanska Kolumbija, Kanada, kot h\xc4\x8di Barryja, popravljalca pe\xc4\x8dic, in Carol (roj. Grosco) Anderson, natakarice. Njen pradedek, Juho Hyyti\xc3\xa4inen, je bil Finec, rojen v Saarij\xc3\xa4rviju. Finsko je zapustil leta 1908, ko je bila del Ruskega imperija, in ob prihodu v Zdru\xc5\xbeene dr\xc5\xbeave Amerike, je svoj priimek spremenil v Anderson. Po materini strani ima tudi ruske korenine.\n_START_SECTION_\nKariera\n_START_PARAGRAPH_\nPotem, ko je leta 1985 kon\xc4\x8dala srednjo \xc5\xa1olo Highland, se je preselila v Vancouver in pri\xc4\x8dela s svojo kariero osebne trenerke v fitnesu. Poleti leta 1989 je Pamela Anderson s prijateljico od\xc5\xa1la na tekmo mo\xc5\xa1tva BC Lions na stadionu BC Place; med igro so jo pokazali na ekranu in mno\xc5\xbeica je pri\xc4\x8dela navijati za enaindvajsetletno Pamelo Anderson, oble\xc4\x8deno v Labattovo majico. Sprehodila se je do igri\xc5\xa1\xc4\x8da, kjer je bila dele\xc5\xbena stoje\xc4\x8dih ovacij. Njen fant, fotograf Dan Ilicic, je sam produciral poster Blue Zone Girl, na katerem se je pojavila tudi sama. Oktobra 1989 se je pojavila na naslovnici revije Playboy. Ker je kot fotomodel po\xc5\xbeela precej uspeha, se je odlo\xc4\x8dila, da se bo preselila v Los Angeles in nadaljevala s svojo kariero. Ko jo je revija Playboy februarja 1990 izbrala za svojo zaj\xc4\x8dico meseca, se je v reviji pojavila \xc5\xa1e ve\xc4\x8dkrat. Takrat se je odlo\xc4\x8dila za plasti\xc4\x8dno operacijo prsi. V reviji Playboy se je v devetdesetih in 2000. letih pojavila \xc5\xa1e velikokrat.\n_START_SECTION_\nIgranje in manekenstvo\n_START_PARAGRAPH_\nPotem, ko se je preselila v Los Angeles, je Pamela Anderson dobila manj\xc5\xa1o vlogo v televizijski seriji Home Improvement. V seriji je igrala \xc5\xa1e dve leti, nato pa jo je zapustila, saj je dobila vlogo C. J. Parker v televizijski seriji Obalna stra\xc5\xbea. V seriji je igrala med letoma 1992 in 1998. \xc5\xa0e vedno pa je nadaljevala s svojo manekensko kariero in vsako leto se je pojavila na naslovnici revije Outdoor Life. Leta 1993 se je v sklopu promocije svojega prvega glasbenega albuma, Exposed, pojavila v videospotu pesmi \xc2\xbbCan't Have Your Cake\xc2\xab\xc2\xa0Vincea Neila._NEWLINE_Leta 1994 je Pamela Anderson dobila svojo prvo glavno vlogo, in sicer v filmu Raw Justice, poznanem tudi pod imenom Good Cop, Bad Cop. V filmu je zaigrala poleg Stacy Keach, Davida Keitha in zvezde filma Ali je pilot v letalu?, Roberta Haysa. Film je na Worldfestu v Charlestonu pod naslovom 'Good Cop, Bad Cop prejel nagrado Bronze Award v kategoriji za \xc2\xbbnajbolj\xc5\xa1i dramati\xc4\x8dni film\xc2\xab, veliko pozornosti s strani kritikov pa je prejela tudi do takrat \xc5\xbee dokaj znana igralska zasedba._NEWLINE_Leta 1996 je zaigrala Barbaro Rose Kopetski v filmu Barb Wire; ob izidu filma so nekateri mediji poro\xc4\x8dali, da je ime njenega lika v tem filmu pravzaprav njeno pravo ime, a je Pamela Anderson to nazadnje zanikala. Film, futuristi\xc4\x8dna razli\xc4\x8dica filma Casablanca, ni po\xc5\xbeel veliko komercialnega uspeha. Aprila 1997 je Pamela Anderson vodila epizodo oddaje Saturday Night Live in septembra tistega leta se je pojavila na eni od dveh naslovnic revije Playboy._NEWLINE_Septembra 1998 je zaigrala Vallery Irons v uspe\xc5\xa1ni televizijski seriji V.I.P. Sony Pictures Entertainmenta, ki jo je napisal J. F. Lawton. V avanturisti\xc4\x8dni seriji, me\xc5\xa1anici med akcijsko in komi\xc4\x8dno zvrstjo, se je Pamela Anderson pogosto nor\xc4\x8devala iz podobe, ki si jo je o njej preko medijev ustvarila javnost, serija sama pa je govorila o \xc5\xbeivljenju razburljivih in v\xc4\x8dasih spletkarskih slavnih bogata\xc5\xa1ev. Serija je bila dokaj uspe\xc5\xa1na in snemali so jo \xc5\xa1est let. Leta 1999 je zaigrala velikanko v videospotu za pesem\xc2\xa0\xc2\xbbMiserable\xc2\xab\xc2\xa0kalifornijske alternativne rock glasbene skupine Lit. Z vlogo C.J. Parker je po\xc5\xbeela najve\xc4\x8d uspeha in mednarodne prepoznavnosti. Z igralsko zasedbo s serije Obalna stra\xc5\xbea je ponovno sodelovala v filmu Obalna stra\xc5\xbea: Havajska poroka. Kot sovra\xc5\xbenica glavnega lika v seriji, Fran (Fran Drescher), Heather Biblow-Imperiali, se je leta 1997 pojavila v dveh epizodah televizijske serije Varu\xc5\xa1ka._NEWLINE_Zgodaj leta 2004 se je Pamela Anderson vrnila pod \xc5\xbearomete. Maja tistega leta se je gola pojavila na naslovnici revije Playboy. Kasneje je gola pozirala tudi za reviji Stuff in GQ. Tistega leta je Pamela Anderson izdala knjigo z naslovom Star, ki jo je napisala skupaj z Ericom Shawom Quinnom. Knjiga je govorila o najstnici, ki se trudi postati slavna. Nato je pri\xc4\x8dela v sklopu promocije obiskovati najrazli\xc4\x8dnej\xc5\xa1a mesta po Zdru\xc5\xbeenih dr\xc5\xbeavah Amerike in deliti svoje avtograme po vseh ameri\xc5\xa1kih trgovinah Wal-Mart. Njena druga knjiga, nadaljevanje prve, je nosila naslov Star Struck. Iz\xc5\xa1la je leta 2005 in naj bi vsaj deloma temeljila na njenem \xc5\xbeivljenju s Tommyjem Leejem. Aprila 2005 se je pri\xc4\x8dela igrati v Foxovi komi\xc4\x8dni televizijski seriji Vro\xc4\x8da knjigarna. V seriji je zaigrala vlogo Skyler Dayton, neodgovornega dekleta, ki dobi slu\xc5\xbebo v knjigarni. Po dveh sezonah so serijo 18. maja 2006 prenehali predvajati; nekaterih epizod iz serije niso nikoli izdali. 14. avgusta 2005 je podjetje Comedy Central ustvarilo serijo Roast of Pamela Anderson, s katero so \xc5\xbeeleli Pamelo Anderson po\xc4\x8dastiti kot najvidnej\xc5\xa1i seks simbol zadnjega desetletja. V zaklju\xc4\x8dnem govoru v seriji je Pamela Anderson svoji dojki poimenovala kot \xc2\xbbPancho in Lefty\xc2\xab._NEWLINE_Decembra 2005 je NBC na svojih kanalih prepovedala predvajanje posnetka plesa Pamele Anderson na pesem \xc2\xbbThe Red Piano\xc2\xab\xc2\xa0Eltona Johna; NBC je posnetek ozna\xc4\x8dil za neprimeren. Posnetek so na velikih platnih predvajali med nastopom Eltona Johna s pesmijo \xc2\xbbThe Bitch is Back\xc2\xab. Marca 2006 so oznanili, da bo Pamela Anderson v zahvalo za njeno dolgoletno delo v manekenski in igralski karieri prejela svojo zvezdo na Canada's Walk of Fame. Je \xc5\xa1ele druga manekenka, ki je tamkaj prejela svojo zvezdo. Aprila 2006 je Pamela Anderson postala prva ne-pevka in manekenka, ki je vodila kanadsko podelitev nagrad Juno Awards._NEWLINE_Leta 2006 je Pamela Anderson posnela mokumentarni film z naslovom Borat; glavni lik iz filma je bil popolnoma obseden z njo in na\xc4\x8drtuje njeno ugrabitev in poroko z njim. Na koncu filma se pojavi kot ona sama na podpisovanju svojih knjig; z Boratom se v tem prizoru nazadnje sre\xc4\x8da v zaodrju, ko jo ugrabi._NEWLINE_Med 13. in 14. februarjem 2008 je v Parizu nastopila v striptiz to\xc4\x8dki kabareta Crazy Horse. Pamela Anderson je 3. avgusta 2008 v Zdru\xc5\xbeenih dr\xc5\xbeavah Amerike preko kanala E! izdala prvo epizodo svoje oddaje Pam: Girl on the Loose._NEWLINE_Decembra 2008 je Pamela Anderson kot d\xc5\xbeini iz lu\xc4\x8di zaigrala v pantomimi Aladdin v gledali\xc5\xa1\xc4\x8du New Wimbledon v Wimbledonu, London, Anglija. Pamela Anderson je prevzela vlogo komedijantke Ruby Wax in pri\xc4\x8dela sodelovati s komedijantom Paulom O'Gradyjem in zvezdnico serije EastEnders, Anito Dobson._NEWLINE_Pamela Anderson bo zaigrala v kratkem filmu The Commuter, ki ga bosta re\xc5\xbeirala brata McHenry, s katerim bodo v Zdru\xc5\xbeenem kraljestvu promovirali pametni telefon Nokia N8. Poleg nje bodo zaigrali njeni obo\xc5\xbeevalci, ki so zmagali v tekmovanju Nokia UK.\n_START_SECTION_\nKariera za Playboy\n_START_PARAGRAPH_\nKariera Pamele Anderson za revijo Playboy obsega \xc5\xa1tiri desetletja (1989\xe2\x80\x932011) in na naslovnici Playboyja se je pojavila ve\xc4\x8dkrat kot katera koli druga oseba. Pojavila se je tudi na plakatih za promocijo revije na kioskih, ki prodajajo revijo.\n_START_SECTION_\nBig Brother\n_START_PARAGRAPH_\n9. julija 2008 se je Pamela Anderson udele\xc5\xbeila avstralske razli\xc4\x8dice resni\xc4\x8dnostne oddaje Big Brother in v hi\xc5\xa1i ostala tri dni. To je bila njena prva udele\xc5\xbeba resni\xc4\x8dnostne oddaje. Novembra 2010 se je pojavila \xc5\xa1e v indijski razli\xc4\x8dici oddaje Big Brother, Bigg Boss, kjer naj bi za pla\xc4\x8dilo 550.000 $ ostala tri dni. Nato se je septembra 2011 pojavila \xc5\xa1e v dvanajsti sezoni britanskega Big Brotherja.\n_START_SECTION_\nDancing with the Stars\n_START_PARAGRAPH_\nPamela Anderson je tekmovala v deseti sezoni oddaje Dancing with the Stars, kjer je bil njen parter profesionalni plesalec Damian Whitewood. Sezona se je premierno predvajala v ponedeljek, 22. marca 2010 in po sedmih mesecih je bila Pamela Anderson izlo\xc4\x8dena._NEWLINE_Leta 2011 se je pojavila na argentinski verziji oddaje Dancing with the Stars, naslovljeni Bailando por un sue\xc3\xb1o. \xc5\xbde po \xc4\x8detrtem krogu je izpadla.\n_START_SECTION_\nZasebno \xc5\xbeivljenje\n_START_PARAGRAPH_\n12. maja 2004 je Pamela Anderson prejela ameri\xc5\xa1ko dr\xc5\xbeavljanstvo in hkrati obdr\xc5\xbeala tudi kanadsko. V ju\xc5\xbeni Kaliforniji je \xc5\xbeivela \xc5\xbee vse od leta 1989.\n_START_SECTION_\nRazmerja\n_START_PARAGRAPH_\nPoleg tega, da je zaslovela kot igralka in fotomodel, je Pamela Anderson veliko pozornosti javnosti pritegnila tudi s svojim zasebnim \xc5\xbeivljenjem. Njena razmerja so pogosto na naslovnicah raznih tra\xc4\x8darskih revij. 19. februarja 1995 se je, ko ga je poznala le \xc5\xa1estindevetdeset ur, poro\xc4\x8dila s Tommyjem Leejem, bobnarjem glasbene skupine M\xc3\xb6tley Cr\xc3\xbce. Paru sta se rodila dva sinova, Brandon Thomas Lee in Dylan Jagger Lee, poimenovan po pradedku Pamele Anderson, Daleu Jaggerju Groscu, ki se je boril v drugi svetovni vojni. V \xc4\x8dasu zakona je bila Pamela Anderson poznana pod imenom Pamela Anderson Lee. Pamela Anderson je zahtevo za lo\xc4\x8ditev vlo\xc5\xbeila dvakrat, preden se je par dokon\xc4\x8dno raz\xc5\xa1el, a je v mnogih intervjujih priznala, da imata tudi po lo\xc4\x8ditvi \xc5\xa1e vedno spolne odnose._NEWLINE_Marca 2002 je Pamela Anderson priznala, da se je od Tommyja Leeja nalezla hepatitisa C (po podatkih zaradi uporabe \xc5\xbee uporabljenih igel ob tetoviranju) in pri\xc4\x8dela redno pisati kolumno za revijo Jane. Oktobra 2003 je Pamela Anderson v intervjuju z radijsko oddajo Howarda Sterna v \xc5\xa1ali dejala, da ne pri\xc4\x8dakuje, da bi \xc5\xbeivela \xc5\xa1e dlje kot deset ali petnajst let, a to so nekateri tabloidi in spletne strani vzeli resno._NEWLINE_Od lo\xc4\x8ditve od Tommyja Leeja je bila Pamela Anderson zaro\xc4\x8dena s fotomodelom Marcusom Schenkenbergom in pevcem Kidom Rockom (Robert J. Ritchie). Z Marcusom Schenkenbergom se je raz\xc5\xa1la leta 2001, s Kidom Rockom pa leta 2003. 18. julija 2006 je oznanila, da se bo 29. julija 2006 na jahti blizu St. Tropeza v Franciji poro\xc4\x8dila s Kidom Rockom. V svojem blogu je napisala: \xc2\xbbPo\xc4\x8dutim se, kot da bi obti\xc4\x8dala v \xc4\x8dasovni razpoki. Iz spomina ne morem izbrisati slike SVOJE dru\xc5\xbeine\xc2\xa0... Svoja otroka sem vzgajala sama in upala na \xc4\x8dude\xc5\xbe. No, moj \xc4\x8dude\xc5\xbe je pri\xc5\xa1el in od\xc5\xa1el. In pri\xc5\xa1el je nazaj in ugotovila sem, da se bom enkrat zbudila in spoznala, da sem odla\xc5\xa1ala za prazen ni\xc4\x8d.\xc2\xab\xc2\xa0\xc2\xbbGrem do naslednje stopnje,\xc2\xab\xc2\xa0je oznanila. \xc2\xbbKon\xc4\x8dno se po\xc4\x8dutim svobodno\xc2\xa0... Zaljubljena sem.\xc2\xab\xc2\xa0Mediji so spro\xc5\xbeili govorice, da sta se s Kidom Rockom nameravala poro\xc4\x8diti samo zato, ker je Pamela Anderson zanosila, a teh ni ne eden ne drugi nikoli potrdil. Teorija je nastala zato, ker predstavnik Pamele Anderson na vpra\xc5\xa1anja, povezana z nose\xc4\x8dnostjo, ni \xc5\xbeelel odgovarjati._NEWLINE_10. novembra 2006 je Pamela Anderson oznanila, da je med snemanjem filma Blondinki v Vancouvru splavila. 27. novembra 2006, sedemnajst dni kasneje, je Pamela Anderson v okro\xc5\xbeju Los Angeles vlo\xc5\xbeila zahtevo za lo\xc4\x8ditev od Kida Rocka zaradi \xc2\xbbnepremostljivih razlik\xc2\xab. Nekateri mediji so namigovali, da je bil povod za lo\xc4\x8ditev po dveh tednih izpad Kida Rocka na snemanju filma Borat, v katerem je imela Pamela Anderson stransko vlogo._NEWLINE_Pamela Anderson je Ellen DeGeneres v njeni pogovorni oddaji leta 2007 dejala, da je zaro\xc4\x8dena. 29. septembra sta z Rickom Salomonom zaprosila za poro\xc4\x8dno licenco v Las Vegasu. Z Rickom Salomonom se je poro\xc4\x8dila v no\xc4\x8di med svojima nastopoma v kazinoju Planet Hollywood v \xc4\x8darovni\xc5\xa1ki predstavi Hansa Kloka 6. oktobra 2007; imela sta majhno poro\xc4\x8dno slovesnost v The Mirageu. Par se je raz\xc5\xa1el 13. decembra in lo\xc4\x8dil 22. februarja 2009. Pamela Anderson je zaradi prevare zaprosila za razveljavitev zakona.\n_START_SECTION_\nPosnetki seksa\n_START_PARAGRAPH_\nPosnetke seksa Pamele Anderson s Tommyjem Leejem na njunih medenih tednih so ukradli iz njune hi\xc5\xa1e in jih objavili na internetu, kjer si jih je ogledalo ogromno \xc5\xa1tevilo ljudi. Pamela Anderson je zato to\xc5\xbeila podjetje Internet Entertainment Group, ki je posnetke objavilo. Nazadnje je s podjetjem sklenila poravnavo, ki je javnosti niso predstavili. Posnetkov s strani niso izbrisali; stran je po tistem ve\xc4\x8d kot obiskalo trikrat ljudi ve\xc4\x8d kot po navadi._NEWLINE_Njeni drugi posnetki, posneti pred posnetki s Tommyjem Leejem, prikazujejo spolni odnos s pevcem glasbene skupine Poison, Bretom Michaelsom. Prve fotografije iz posnetka so se marca 1998 pojavile v reviji Penthouse. Sicer je Bret Michaels dosegel sodno prepoved objave celotnega posnetka na internetu, vendar je na internetu \xc5\xa1e vedno na voljo \xc5\xa1tiriminuten posnetek.\n_START_SECTION_\nLegalne te\xc5\xbeave\n_START_PARAGRAPH_\nKalifornijska dav\xc4\x8dna uprava je Pamelo Anderson obdol\xc5\xbeila, da jim dolguje ve\xc4\x8d kot 525.000 $ in jo 12. aprila 2012 uvrstila na svoj seznam 500 ljudi, ki davkov ne pla\xc4\x8dujejo redno. 7. aprila 2009 je dav\xc4\x8dna uprava zasegla nekaj njenega materialnega premo\xc5\xbeenja.\n_START_SECTION_\nDobrodelnost\n_START_PARAGRAPH_\nPamela Anderson je veganka, advokatka za pravice \xc5\xbeivali in aktivna \xc4\x8dlanica organizacije PETA (pogosto sodeluje pri raznih kampanjah za pravice \xc5\xbeivali, ki jih organizira slednja). Vegetarijanka je postala v svojih zgodnjih najstni\xc5\xa1kih letih, ko je videla svojega o\xc4\x8deta, kako \xc4\x8disti \xc5\xbeival, ki jo je ujel._NEWLINE_Ena od kampanij organizacije PETA, pri kateri je sodelovala tudi Pamela Anderson, je bila kampanja proti obla\xc4\x8denju v krzno. Leta 1999 je za sodelovanje v kampanji prejela nagrado Linde McCartney za njeno borbo za pravice \xc5\xbeivali. Leta 2003 se je v sklopu PET-ine ogla\xc5\xa1evalne kampanje \xc2\xbbRaje sem gol kot oble\xc4\x8den v krzno\xc2\xab\xc2\xa0(\xc2\xbbI'd Rather Go Naked Than Wear Fur\xc2\xab) fotografirala gola. 28. junija 2006 je Pamela Anderson pozirala gola pred butikom Stelle McCartney v Londonu, Anglija. S tem je promovirala podelitev nagrad PETA Humanitarian Awards. Od\xc5\xa1la je v butik, se slekla in zbirala denar za organizacijo PETA. Udele\xc5\xbeila se je tudi kampanje proti verigi restavracij Kentucky Fried Chicken (KFC). Leta 2001 je v podporo PET-ine kampanje proti KFC-ju objavila pismo, v katerem je napisala: \xc2\xbbKar vsako leto pri KFC-ju po\xc4\x8dnejo 750 milijonom pi\xc5\xa1\xc4\x8dancem, je ni civilizirano ali sprejmljivo.\xc2\xab\xc2\xa0Kasneje je objavila posnetek, v katerem je razkrila, kako se s pi\xc5\xa1\xc4\x8danci, ki jih vzrejajo za ta namen, ravna. Januarja 2006 je kentuckysko vlado prosila, da odstranijo doprsni kip Colonela Sandersa, ustanovitelja KFC-ja, a njeno pro\xc5\xa1njo so zavrnili tudi po tem, ko je predlagala, da namesto slednjega tam postavijo njen doprsni kip. Februarja 2006 se je Pamela Anderson odlo\xc4\x8dila bojkotirati kentuckyski derbi, ker podpirajo KFC._NEWLINE_Udele\xc5\xbeila se je tudi kampanje proti lovu na tjulnje v Kanadi. Marca 2006 je kanadskega predsednika vlade, Stephena Harperja, prosila, da prepove lov na tjulnje v Kanadi, a jo je zavrnil. Maja 2006 je naklju\xc4\x8dne neznance na ulici prosila, da ji povejo svoje mnenje o lovu na tjulnje v Kanadi. Decembra 2009 se je fotografirala v majici s sliko tjulnjega mladi\xc4\x8dka; sliko so vklju\xc4\x8dili v novo PET-ino kampanjo. Nato se je pojavila na naslovnici oglasa z imenom \xc2\xbbRe\xc5\xa1ite tjulnje\xc2\xab\xc2\xa0(\xc2\xbbSave the Seals\xc2\xab), ki je javnost prosila, naj pomaga \xc2\xbbrazveljaviti kanadski zakon za pokol tjulnjev\xc2\xab. S PET-o je zdru\xc5\xbeila mo\xc4\x8di in pri\xc4\x8dela bojkotirati podjetje POM, ki izdeluje razne sadne sokove. V sklopu \xc2\xbbkampanje proti POM-ovim grozotam\xc2\xab so dosegli, da je podjetje prepovedalo testiranje njihovih izdelkov na \xc5\xbeivalih. Marca 2005 je Pamela Anderson postala govornica MAC-ovega sklada za AIDS, ki je pomagalo ljudem, oku\xc5\xbeenim z virusom HIV in bolnikom z AIDS-om. Potem, ko je postala uradna govornica sklada, je zbirala denar za sklad v mestih, kot so Toronto, Tokio, Dublin in Atene. Pamela Anderson je postala govornica ameri\xc5\xa1kega sklada za jetra in se v sklopu zbiranja denarja fotografirala na motorju Grand Marshal. Predsedniku Baracku Obami je poslala odprto pismo, v katerem ga je spodbujala k temu, da legalizira uporabo marihuane._NEWLINE_Pamela Anderson je, ko je skoraj gola pozirala v bikiniju za PET-ino kampanjo, postala sredi\xc5\xa1\xc4\x8de kontroverznosti. Objavo lakata s to fotografijo so prepovedali v Montrealu, Kanada, saj naj bi bil preve\xc4\x8d seksisti\xc4\x8den. Pamela Anderson naj bi se na to odzvala z besedami: \xc2\xbb\xc5\xbdalostno je, da v mestu, ki je poznano zaradi svojega eksoti\xc4\x8dnega plesa, naprednosti in drznosti, prepovejo \xc5\xbeenski uporabljati lastno telo za politi\xc4\x8dno protestiranje proti trpljenju krav in pi\xc5\xa1\xc4\x8dancev. Ponekod po svetu so \xc5\xbeenske svoja telesa prisiljene prekriti z burkami - mar sledi to? Nisem si mislila, da je Kanada tako puritanska.\xc2\xab_NEWLINE_Marca 2012 Pamela Anderson je postala govornica podjetja FrogAds, Inc.\n_START_SECTION_\nV popularni kulturi\n_START_PARAGRAPH_\nNewman House je stavba, zgrajena po novem na\xc4\x8dinu arhitekture, ki so jo postavili leta 2003 v predmestju Melbournea, St Kilda, Avstralija in vklju\xc4\x8duje veliko podobo obraza Pamele Anderson. Sam Newman je lokalno arhitektko, Cassandro Fahey, prosil, naj oblikuje to stavbo in z dovoljenjem Pamele Anderson uporabili tudi njeno sliko. Dovoljenja so izdali, ko je stavba postala lokalna znamenitost in prejela nagrado RAIA Victorian Architecture Awards za najbolj\xc5\xa1o novo stavbo._NEWLINE_Srbska komi\xc4\x8dna rock glasbena skupina Prljavi Inspektor Bla\xc5\xbea i Kljunovi je preko svojega albuma Seks, droga i Bodiroga izdal pesem z naslovom \xc2\xbbLepa si, Pamela\xc2\xab. V pesmi glavni pevec skupine, Igor \xc2\xbbPrljavi Inspektor Bla\xc5\xbea\xc2\xab\xc2\xa0Bla\xc5\xbeevi\xc4\x87 prizna svojo ljubezen do Pamele in grozi Tommyju Leeju, na naslovnici albuma pa sta Bla\xc5\xbeevi\xc4\x87 in Pamela Anderson v postelji. Leta 2009 je Igor Bla\xc5\xbeevi\xc4\x87 Pamelo Anderson resni\xc4\x8dno spoznal v Beogradu med promocijo njihovega albuma Seks, droga i Bodiroga._NEWLINE_Pamela Anderson se je pojavila tudi v televizijski seriji Invader Zim, in sicer v epizodah \xc2\xbbDib's Wonderful Life of Doom\xc2\xab\xc2\xa0in \xc2\xbbThe Girl Who Cried Gnome\xc2\xab. Kakorkoli \xc5\xbee, nikoli ni spregovorila."